РЕШЕНИЕ НА КОМИСИЯТА
от 18 ноември 2009 година
относно държавна помощ C 10/09 (ex N 138/09), приведена в действие от Нидерландия за механизъм за подкрепа (back-up facility) на неликвидните активи на ING и план за нейното преструктуриране
(нотифицирано под номер C(2009) 9000)
(само текстът на английски език е автентичен)
(текст от значение за ЕИП)
(2010/608/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност, и по-специално член 88, параграф 2, първа алинея от него,
като взе предвид Споразумението за Европейското икономическо пространство, и по-специално член 62, параграф 1, буква а) от него,
като покани държавите-членки и други заинтересовани страни да представят мненията си в съответствие с посочените разпоредби (1), Комисията не получи мнения на заинтересовани страни,
като има предвид, че:
1. ПРОЦЕДУРА
(1)
На 12 ноември 2008 г. Комисията разреши спешна рекапитализация по дело N 528/08. В рамките на мярката за рекапитализация Нидерландия закупи ценни книжа на ING представляващи капитал от първи ред, на стойност 10 млрд. EUR. Мярката беше разрешена за срок от 6 месеца, при условие че бъде представен надежден план в рамките на тези шест месеца (2). Валидността на мярката за спешна рекапитализация беше удължена автоматично с представянето на план за преструктуриране до излизането на решението на Комисията по отношение на плана.
(2)
На 31 март 2009 г. по дело C 10/09 (ex N 138/09) Комисията разреши мярка за обезценени активи („мярката за ОА“) за портфейл, състоящ се от американски Alt-A ценни книжа, обезпечени с ипотеки върху жилища (RMBS), в полза на ING за срок от шест месеца (3). Нидерландските власти наричат мярката „механизъм за подкрепа (back-up facility) на неликвидни активи“ (IABF). Поради съмнения дали някои аспекти от мярката за ОА са в съответствие със съобщението на Комисията относно обработването обезценените активи в банковия сектор на Общността (4) („съобщението за обезценени активи“) Комисията реши да открие процедурата, предвидена в член 88, параграф 2 от Договора.
(3)
Решението на Комисията да открие процедурата беше публикувано в Официален вестник на Европейския съюз (5). Комисията покани заинтересованите страни да представят мненията си. Комисията не получи мнения на заинтересовани страни.
(4)
Разрешението за мярката за ОА беше удължено до излизането на решението на Комисията на 15 септември 2009 г. (6).
(5)
В допълнение, съгласно нидерландската схема за гарантиране на кредити (одобрена в решението на Комисията по дело N 524/08 от 30 октомври 2008 г. и удължена с решението на Комисията по дело N 379/09 (7) от 7 юли 2009 г.) Нидерландия предостави гаранции по средносрочни задължения на ING в размер на: i) 9 млрд. USD (8,25 млрд. USD от които вече са били предоставени); и ii) 5 млрд. EUR (4,15 млрд. EUR от които вече са били предоставени).
(6)
На 25 ноември 2008 г., 8 април 2009 г., 18 май 2009 г. и 9 ноември 2009 г. Комисията получи информация от участници на пазара, които твърдяха, че ING Direct Europe за кратък период е рекламирало вливането на капитал, което е получило от Нидерландия, и че това е било възприето като агресивно търговско поведение.
(7)
Между Комисията и нидерландските власти бяха проведени редица срещи и телефонни конференции, а също бе разменена кореспонденция по електронна поща.
(8)
По отношение на въпросите във връзка с методиките за оценяване на активи, използвани в контекста на мярката за ОА, Комисията се възползва от техническото съдействие на външни експерти на договор към Комисията (Duff и Phelps и професор Wim Schoutens) и от експерти от Европейската централна банка.
(9)
На 12 май 2009 г. Нидерландия представи на Комисията план за преструктуриране на групата ING, който беше допълнен с допълнителна информация, представена на 7 юли 2009 г. Планът за преструктуриране беше изменен на 22 октомври 2009 г. (всяко позоваване на план за преструктуриране по-нататък в текста касае последната версия на плана за преструктуриране). В това изменение беше включена и промяна във връзка с възстановяването на влетите от Нидерландия капитали.
(10)
На 22 октомври 2009 г. Нидерландия представи редица ангажименти относно изпълнението на плана за преструктуриране и плащанията по мярката за ОA.
(11)
Нидерландия уведоми Комисията, че тъй като случаят е неотложен, по изключение тя се съгласява настоящото решение да бъде прието на английски език.
2. ОПИСАНИЕ НА ФАКТИТЕ
2.1. Получател
(12)
ING се състои от ING Groep N.V. („ING Group“), холдинговото дружество майка, което контролира 100 % от ING Bank N.V. и ING Verzekeringen N.V., и две подхолдингови дружества, които контролират съответно банкови и застрахователни филиали. ING Group се състои от над 70 отделни предприятия с над 2 500 юридически лица, които извършват дейност в около 50 държави. В края на 2008 г. счетоводният баланс на групата беше на стойност общо 1,332 млрд. EUR, над 75 % от които произлизат от банковите дейности на ING.
(13)
В края на 2008 г., като се включи и мярката за рекапитализация, капиталовите съотношения на ING за банкиране бяха 9,3 % що се отнася до нейното съотношение за капитал от първи ред и 7,3 % що се отнася до съотношението за основен капитал от първи ред (Core-Tier 1 ratio). При застраховането съотношението на покритие на капитала беше 256,5 %.
(14)
Капиталовата структура на ING Group също така включва т.нар. „основен дълг“, тоест привилегирован дълг, натрупан на нивото на групата, който впоследствие се инвестира като акционерен капитал в ING Bank и застрахователен холдинг ING (т.нар. „двоен ливъридж“). Освен това застрахователният холдинг ING самостоятелно е привлякъл средства в размер на 2,3 млрд. EUR от т.нар. „основен дълг“, които могат да се използват като акционерен капитал в неговите застрахователни филиали.
(15)
Инвестиционният портфейл на ING се състои от неговия Alt-A портфейл, притежаван в по-голямата си част от ING Direct US. Съгласно законите на САЩ ING Direct US има статут на „спестовна каса в САЩ“ и този статут задължава ING Direct US да инвестира по-голямата част от спестовните депозити в щатски ипотечни кредити или инвестиции, свързани с щатски ипотечни кредити. В съответствие с това ING е заделило значителна част от своя инвестиционен портфейл за американски Alt-A RMBS. Alt-A портфейлът беше обхванат от мярката за ОА от Нидерландия (както е описано в раздел 2.3.2 по-долу). Освен това инвестиционният портфейл на ING се състои от значителен дял ценни книжа, гарантирани с търговски ипотеки (CMBS), щатски RMBS и инвестиции в недвижимо имущество, които не са обхванати от мярката за ОА.
2.2. Бизнес дейности
(16)
В края на 2008 г. ING е извършвало дейност в шест бизнес насоки. ING също така е извършвало дейност по управление на активи, която функционално е била част от съответните регионални клонове за застрахователна дейност.
2.2.1. Банкиране за граждани
(17)
ING предлага услуги за банкиране за граждани в Нидерландия, Белгия, Полша, Румъния, Турция, Индия и Тайланд (услугите за банкиране за граждани чрез ING Direct не са описани в този раздел, а в раздел 2.2.2). Частно банкиране се предлага в Нидерландия, Белгия, Люксембург, Швейцария и други държави в Азия и Централна и Източна Европа. Малките и средни предприятия и средно големите предприятия представляват част от банкирането за граждани на ING.
(18)
В своите дейности по банкиране за граждани в Нидерландия и Белгия ING комбинира модел за пряко банкиране и клонова мрежа. ING осигурява услуги по текущи сметки и платежни системи, спестовни влогове, ипотечни кредити, потребителски кредити, услуги за кредитни карти и инвестиционни и застрахователни продукти. Ипотеки се предлагат директно, чрез свързани агенти за продажба и чрез посредници. Чрез своята клонова мрежа ING предлага и пълна гама търговски банкови продукти, както и животозастраховане и продукти, различни от животозастраховане.
(19)
В банкирането за граждани (частни лица) в Нидерландия пазарният дял на дружеството възлиза на 40-50 % (8) за основни банкови отношения. Пазарният му дял за спестовни влогове възлиза на 30-40 % по стойност и 20-30 % по обем. Пазарните дялове за потребителски кредити по стойност, ипотеки и частно банкиране представляват 10-20 %.
(20)
Пазарните дялове в Белгия възлизат на [10-15] (9) % за разплащателни сметки, [20-25] % за потребителски кредити, [15-20] % за ипотеки, [10-15] % за спестявания и [10-15] % за взаимни фондове. Пазарните дялове при банкирането за граждани в Полша възлизат на [5-10] % общо и [5-10] % за спестявания. В Румъния пазарният дял на ING възлиза на [0-5] % от всички пасиви и [0-5] % от всички активи. Пазарните дялове от спестяванията в Турция възлизат на [0-5] %.
2.2.2. ING Direct - банкиране за граждани
(21)
ING Direct извършва дейности за директно банкиране за граждани в интернет за потребители в Австралия, Австрия, Канада, Франция, Германия, Италия, Испания, Обединеното кралство и Съединените щати. Основните предлагани продукти са спестовни влогове и ипотеки, а все повече и взаимни фондове и разплащателни сметки.
(22)
По отношение на спестяванията пазарният дял на ING Direct в Германия възлиза на [5-10] %, [0-5] % в Италия, [0-5] % в Австралия, [0-5] % в Канада, около [0-5] % в Испания, Обединеното кралство и Австрия и приблизително [0-5] % в САЩ и Франция. По отношение на жилищните ипотеки пазарните дялове възлизат на [0-5] % в Австралия, [0-5] % в Канада, [0-5] % в Италия и [0-5] % в Испания. Пазарните дялове за нови жилищни ипотеки възлизат на [0-5] % в Германия. Основната част на ING Direct извън Европа е неговият филиал в САЩ, където пазарният му дял за жилищни ипотеки възлиза на [0-5] %, а счетоводният баланс към края на първото тримесечие на 2009 г. е бил […] (10) млрд. USD.
2.2.3. Банкиране за дружества
(23)
Банкирането за дружества е съсредоточено най-вече в Нидерландия, Белгия, Полша и Румъния, където се предлагат пълна гама продукти от управление на парични средства в брой до корпоративни финанси. На други места се приема по-избирателен подход спрямо клиенти и продукти. Банкиране за дружества се извършва в шест бизнес звена: общи кредити и плащания и управление на парични средства в брой, структурирани финанси, лизинг и факторинг, финансови пазари, други продукти на едро и ING недвижимо имущество.
(24)
Що се отнася до корпоративните клиенти, пазарните дялове на ING в Нидерландия възлизат на [20-30] % за основни банкови отношения, документални акредитиви, международни плащания и услуги по международни плащания, кредити разплащателни сметки и факторинг. По-високи са пазарните дялове за депозити/спестявания и вътрешни плащания в размер на [30-40] %. Пазарният дял на ING за предприятия в Белгия възлиза на [25-30] % за разплащателни сметки, [15-20] % за кредити, [15-25] % за лизинг и [20-30] % за депозити.
2.2.4. Дейности по застраховане и управление на активи в Европа
(25)
Основните застрахователни дейности на ING в Европа се извършват в Нидерландия (най-вече под търговските марки ING, Nationale-Nederlanden и RVS). ING притежава пазарен дял в размер на [15-20] % в областта на животозастраховане и [5-10] % за продукти, различни от животозастраховане (по данни за брутни издадени премии през 2008 г.). Продуктите се разпространяват чрез преки канали за разпространение (най-вече клонове на ING и Postbank, която промени търговската си марка на ING в началото на 2009 г.) и брокери. Извън Нидерландия ING не извършва дейности в сектора за застраховане, различно от животозастраховане, с изключение на Белгия (където пазарният му дял в продуктите, различни от животозастраховане, възлиза на [0-5] %).
(26)
Пазарните дялове на ING в животозастраховането възлизат на [30-35] % в Румъния, [20-25] % в Унгария, [10-15] % в Чешката република и Гърция, [5-10] % в Полша, [5-10] % в Словашката република и [5-10] % в Белгия. ING също така извършва дейност - с много по-малки пазарни дялове от под [0-5] % - в Испания, България и Турция. Управлението на пенсионни фондове представлява част от неговите дейности, като се включват задължителни (MPF) и доброволни (VPF) пенсионни фондове. В сектора на MPF пазарните дялове на ING възлизат на [20-25] % в Полша и [10-15] % в Словакия. В сектора на VPF пазарните дялове на ING възлизат на [35-40] % в Словашката република, [10-15] % в Чешката република и [5-10] % в Турция. Пазарните му дялове общо от MPF и VPF възлизат на [35-40] % в Румъния, [10-15] % в Унгария и [5-10] % в България.
(27)
През 2008 г. активите на ING в съответните географски зони са възлизали на […] млрд. EUR в Нидерландия, […] млрд. EUR в Белгия (и Люксембург) и […] млрд. EUR в Централна и Източна Европа.
2.2.5. Дейности по застраховане и управление на активи в Северна и Южна Америка
(28)
ING Insurance Americas извършва дейности в две основни географски области: Съединените щати и Латинска Америка. Дейностите му в Канада бяха продадени в началото на 2009 г. ING Insurance Americas предлага животозастраховане и продукти, различни от животозастраховане, пенсионни услуги (най-вече планове с дефинирани вноски), анюитети, взаимни фондове, брокерски и дилърски услуги и институционални продукти, включително групово презастраховане и продукти и услуги за управление на институционални активи.
(29)
В САЩ пазарният му дял възлиза на [5-10] % в бизнеса с променливи анюитети, [0-5] % в животозастраховането и около [0-5] % в бизнеса с фиксирани анюитети и групово животозастраховане. ING най-вече предоставя пенсионни продукти в Мексико, Чили, Перу, Колумбия и Уругвай. Пазарните дялове за пенсионни фондове са най-високи в Перу ([30-35] %), Чили ([20-25] %) и Уругвай ([15-20] %). Пазарните дялове за животозастраховане са най-значителни в Перу ([15-20] %) и в Чили ([10-15] %). През 2008 г. неговите активи са възлизали на […] млрд. EUR в САЩ и […] млрд. EUR в останалата част от Северна и Южна Америка.
2.2.6. Животозастраховане и управление на активи в Азия/Тихоокеански регион
(30)
Insurance Asia/Pacific е доставчик на животозастраховане и продукти и услуги за управление на активи в Азия/Тихоокеанския регион, предлагащ услуги по животозастраховане в девет държави (Австралия, Нова Зеландия, Япония, Южна Корея, Малайзия, Хонконг, Тайланд, Индия и Китай) и разполагащ с клонове за управление на активи в дванадесет държави (деветте горепосочени държави плюс Тайван, Филипините и Сингапур). ING е едно от най-големите международни застрахователни дружества и доставчици на услуги за управление на активи в Азия/Тихоокеанския регион. Стойността на активите, които ING притежава в този регион, е в размер на […] млрд. EUR.
2.3. Мерки за помощ
(31)
ING се е възползвало от три мерки за помощ от Нидерландия.
2.3.1. Вливане на капитали
(32)
Първата мярка е представлявала вливане на капитали, изцяло предоставени от Нидерландия, и е дала възможност на ING Group да увеличи своя основен капитал от първи ред с 10 млрд. EUR (11). В своето решение за одобряване на помощта за оздравяване (N 528/08) Комисията отбеляза, че причините за загубата на пазарно доверие в ING, която е довела до намеса на държавата, се е дължала на възприеманата „токсичност“ на портфейла от Alt-A, пазарни опасения относно последващи обезценки, нуждите от капитал на ING Insurance и влошаващото се съотношение задължения/собствен капитал на ING group. Според Нидерландия без вливането на капитали ING все пак би оцеляло, но би било изправено пред допълнителен спад на доверие и повишен ликвиден риск.
(33)
Емисионната цена за вливането на 10 млрд. EUR основен капитал от първи ред е била 10 EUR за ценна книга. По инициатива на ING ценните книжа могат или да се изкупят обратно по цена от 15 EUR на ценна книга (премия за изкупуване в размер на 50 % към емисионната цена), или след три години да бъдат преобразувани в обикновени акции при съотношение едно към едно. Ако ING задейства опцията за преобразуване, Нидерландия има възможност да избере алтернативното изкупуване на ценните книжа по курс от 10 EUR на ценна книга плюс натрупана лихва. Даден купон ще се плаща на Нидерландия само ако върху обикновените акции се изплащат дивиденти.
(34)
В рамките на плана за преструктуриране Нидерландия представи изменение на споразумението за изплащането от ING на ценните книжа от първи ред. В съответствие с изменените условия ING може да изкупи обратно до 50 % от основните ценни книжа от първи ред на емисионната цена (10 EUR), плюс натрупаната по годишния купон лихва в размер на 8,5 % (около 253 млн. EUR), плюс санкция за предсрочно обратно изкупуване, когато цената на акциите на ING се търгува над 10 EUR. Лихвата за предсрочно обратно изкупуване се увеличава с цената на акциите на ING. За целите на изчисляването на премията за предсрочно обратно изкупуване за цената на акциите е определена горна граница от 12,45 EUR (12). На това ниво санкцията е 13 % годишно. Санкцията за предсрочно обратно изкупуване би могла да е в размер на максимум 705 млн. EUR, ако приемем, че 5-те млрд. EUR бъдат възстановени 400 дни след датата на емитиране. Освен това наказателната премия има долна граница в размер на 340 млн. EUR, което гарантира минимална вътрешна ставка на възвращаемост за Нидерландия в размер на 15 %. С други думи, като се отчете фактът, че в обичайния случай ING трябва да заплати премия за обратно изкупуване в размер на 2,5 млрд. EUR, това изменение би довело до допълнително предимство за ING в размер на между 1,79 и 2,2 млрд. EUR в зависимост от пазарната цена на акциите на ING. Нидерландия обясни, че причината за изменението е на ING да се осигурят сходни условия за излизане от схемата като условията, предоставени на SNS (13) и Aegon (14) при вливанията на капитали, които са получили от Нидерландия. Тези условия за предсрочно обратно изкупуване могат да се прилагат само към възстановяването на 5 млрд. EUR (тоест 50 % от първоначалното вливане на капитали).
(35)
ING може да предпочете да се възползва от опцията за обратно изкупуване преди 31 януари 2010 г., но ако бъде постигнато съгласие с Нидерландия този краен срок може удължен до 1 април 2010 г. поради извънредни пазарни обстоятелства, ако ING може да докаже, че икономически е невъзможно да се привлече достатъчен основен капитал от първи ред, необходим за обратното изкупуване на 5 млрд. EUR по-рано. Такова удължаване подлежи на одобрение от Комисията. ING се стреми да се възползва от опцията за обратно изкупуване преди 1 януари 2010 г. Опциите за обратно изкупуване и преобразуване на останалите 50 % остават непроменени.
2.3.2. Мярката за обезценени активи
(36)
Втората мярка за помощ беше мярка за ОА във връзка с портфейла от Alt-A, чиято стойност е намаляла значително, което утежнява отрицателния преоценъчен резерв. Нидерландските власти поискаха мярката да бъде одобрена преди 31 март 2009 г. поради съображения за финансова стабилност. Освен това, ако мярката бъде изменена по какъвто и да е начин, освен незначително, ING би претърпяло голяма счетоводна загуба.
(37)
Мярката за ОА беше описана подробно в решението за откриване на процедурата от 31 март 2009 г. Структурата на мярката се припомня накратко преди обяснението на основните промени в структурата на възнаграждението и таксите.
(38)
От 26 януари 2009 г. насам Нидерландия е получила 80 % от всички парични потоци от обезценения американски портфейл с RMBS Alt-A (наричан по-долу „портфейлът“) от ING (представени от поток 4 в графиката по-долу), заедно с гаранционна такса (поток 5). В замяна ING получава следните безрискови парични потоци от Нидерландия:
-
гарантирана стойност, представляваща парични потоци от плащания по главницата на обща стойност 28 млрд. USD, което съответства на 90 % (цената за закупуване или препродажба) от 80 % от портфейла, тоест 72 % от портфейла (поток 1). Тези парични потоци се изплащат ежемесечно за целия жизнен цикъл на портфейла;
-
такса за финансиране (поток 2);
-
такса за управление (поток 3).
(39)
Паричните потоци, произтичащи от останалите 20 % от портфейла, се запазват от ING и не попадат в обхвата на суапа на парични потоци.
(40)
ING се съгласи да извърши поредица от допълнителни плащания на Нидерландия, които ефективно водят до значително увеличение на възнаграждението на държавата за мярката за ОА чрез адаптиране на таксите, описани в съображения 41, 42 и 43:
(41)
Първо, от 25 октомври 2009 г. Нидерландия ще намали таксата за финансиране за 57 % (ценни книжа с фиксирана лихва) от 72 % от портфейла с 50 базисни пункта („bp“) годишно („p.a.“) от 3,5 % (15) p.a. на 3 % p.a. и ще намали таксата за финансиране за 43 % (ценни книжа с плаващ лихвен процент) от 72 % от портфолиото с 50 bp p.a. от LIBOR + 50 bp p.a. на фиксиран LIBOR.
(42)
Второ, таксата за управление (която Нидерландия плаща на ING) в размер на 25 bp p.a. върху 80 % от неизплатения размер на портфейла ще бъде намалена с 15 bp на 10 bp чрез увеличаване на гаранционната такса (както е посочено в съображение 43 по-долу).
(43)
Трето, от 25 октомври 2009 г. ING ще увеличи гаранционната такса от 55 bp p.a. върху неизплатения размер на прехвърленото портфолио с допълнителни 82,6 bp p.a., като общата гаранционна такса ще стане 137,6 bp. От увеличението с 82,6 bp, 67 bp компенсират намаляването на таксата за управлението (които Нидерландия плаща на ING) с 15 bp и преразглеждането на цената за прехвърляне на портфейла с 52 bp (което съответства на намаление на цената за прехвърляне от 90 % на около 87 %). 15,6 bp са коригиране на дължими възстановявания за периода от 26 януари 2009 г. (началната дата на първоначалната мярка) до 25 октомври 2009 г. (16).
(44)
Ако първоначалната мярка, договорена между Нидерландия и ING, бъде оттеглена (17), размерът на неплатените допълнителни плащания, свързани с периода между 26 януари 2009 г. и 25 октомври 2009 г. (тоест 15,6 bp, включени в коригирането, свързано с гаранционната такса), отново ще бъде дължим. Ако се направи частично оттегляне на първоначалната мярка, тази сума ще бъде дължима в съответната пропорция.
(45)
Тези поправки, въведени през октомври 2009 г., ще бъдат приведени в действие чрез отделно споразумение между ING и Нидерландия, за да се запази действаща първоначалната мярка. Нидерландия поема ангажимент да извести Комисията за всяко пълно или частично оттегляне на първоначалната мярка.
2.3.3. Гаранции
(46)
В съответствие с нидерландската схема за гарантиране на кредити (дело N 524/08) Нидерландия също така предостави гаранции за средносрочни задължения на ING в размер на i) 9 млрд. USD (от които 8,25 млрд. USD вече са предоставени); и ii) 5 млрд. EUR (4,15 млрд. EUR вече са предоставени). ING заплаща гаранционна такса в размер на средно 84 bp от гарантираната сума.
(47)
Нидерландия потвърждава, че за всякакви допълнителни гаранции, предоставени на ING, ще бъдат отправени индивидуални уведомления. Комисията ще получи отделно уведомление и за гаранцията в размер на до […] млрд. EUR, която Нидерландия се е ангажирала да предостави в контекста на изпълнение на плана за преструктуриране за финансирането на Westland Utrecht Hypotheekbank (WUH)/Interadvies, както е описано в съображения 55 и 85. Тези гаранции в размер на до […] млрд. EUR са неразделна част от плана за преструктуриране, към който се отнася настоящото решение, но необходимостта и изплащането на тези гаранции все още предстои да се определят от Нидерландия и ще бъдат оценени от Комисията в отделно решение след индивидуално уведомление за мярката.
3. ПЛАН ЗА ПРЕСТРУКТУРИРАНЕ
3.1. Мерки, предвидени в плана
(48)
ING планира да опрости структурата на групата, да намали разходи, да намали риска и да извърши редица продажби на активи, да разработи устойчива политика за възнагражденията, да адаптира капиталовата си структура, да въведе нови вътрешни цели за капиталови съотношения и да увеличи размера на дългосрочното финансиране от източници, различни от депозити. Планът за преструктуриране предстои да се изпълни в срок от пет години.
(49)
С оглед опростяване на групата ING прегрупира своите шест сфери на дейност в две направления - банкиране и застраховане. Всяко направление носи отговорност за осъществяване на своята стратегия и за управление на счетоводния баланс. В плана за преструктуриране се предвижда ING да извършва само банкови дейности и постепенно да продаде застрахователните дейности.
(50)
Банковите дейности ще се съсредоточат предимно в Европа, но подбрани възможности за растеж в други части на света също ще бъдат използвани. ING планира стратегическо насочване към и генериращо стабилни печалби банкиране за граждани на развити пазари, към подбрани възможности за растеж в банкирането за граждани в Централна и Източна Европа и банкиране за търговски дружества в Европа по модела на банкирането за граждани, и специализирана финансова дейност. Банката ще извършва дейности въз основа на стандартизирани продукти и високо ниво на автоматизация. Вместо да придобива инвестиции като обезпечени с активи ценни книжа (ABS), групата във все по-голяма степен ще издава свои активи.
(51)
За 2009 г. е предвидено намаляване на разходите в размер на 1,3 млрд. EUR. 35 % от намаляването на разходи трябва да се постигне чрез намаляване на разходи, свързани с еквивалент на пълно работно време (FTE), а 65 % чрез намаляване на други разходи, включително разходи за външен персонал, дейности във връзка с маркетинг и състезанията от Формула 1. Седалището ще допринесе за намаляването на разходите. Към август 2009 г. вече е било постигнато намаляване на разходите в размер на над 800 млн. EUR. С оглед постигане на желаното намаляване на разходи ING вписа провизия за преструктурирането в размер на приблизително 450 млн. EUR след данъчно облагане.
(52)
ING също така планира редица мерки за намаляване на риска като програми за хеджиране, намаляване, закриване и премахване на рискови позиции и намаляване на прякото излагане на собствен капитал на стоковата борса. По отношение на инвестиционния си портфейл ING получи мярка за защита на активи от Нидерландия под формата на мярката за Alt-A ОА. Последващи мерки, приложени от ING, включват прекласифициране на редица от неговите ABS от категорията „налични за продажба“ в категорията за задържане до матуритет и по този начин се ограничи нестабилността на отрицателния преоценъчен резерв. ING ще намали своето излагане на класове от активи с по-висок риск в рамките на американските CMBS и RMBS. В допълнение ING няма да предприема нови инициативи, които целят увеличаване на прякото излагане на риск на неговото недвижимо имущество.
(53)
Комисията разбира, че ING ще приеме [разумна] бизнес стратегия по-специално по отношение на ING Direct, предвид факта, че ING желае да базира своя бизнес […] на справедливи цени […] (18), а не да заема лидерска позиция по отношение на цените.
(54)
Следвайки своята нова бизнес стратегия, ING е в процес на реализиране на редица продажби на активи със значителен ефект по отношение на неговия счетоводен баланс. Мерките за преструктуриране, представени в преработения план за преструктуриране на ING, ще доведат до очаквано намаляване на счетоводния баланс с 616 млрд. EUR, изчислено въз основа на размера на действащите към 30 септември 2008 г. образувания. Намаляването на счетоводния баланс с 616 млрд. EUR се състои от инициативи за намаляване на степента на задлъжнялост на банката и интегриране на счетоводния баланс (приблизително […] млрд. EUR), продажба на банкови активи (в размер на приблизително […] млрд. EUR) и продажбата на цялото ING Insurance (в размер на приблизително […] млрд. EUR). Въпреки че е с по-малък счетоводен баланс в сравнение с банката, на застраховането се дължат около 50 % от приходите на ING преди настъпването на кризата (19). В сравнение със счетоводния баланс за третото тримесечие на 2008 г. (тоест 1376 млрд. EUR), общото намаляване на счетоводния баланс възлиза на приблизително 45 %.
(55)
Като част от продажбата на активи в плана за преструктуриране се предвижда ING да се раздели с изцяло функционираща компания за банкиране за граждани, която може да бъде продадена (вж. подробности в съображение 85 по-долу), състояща се от сегашните Interadvies (Westland Utrecht Hypotheekbank, Westland Utrecht Effectenbank и Nationale Nederlanden Hypotheekbedrijf, Nationale Nederlanden Financiële Diensten), към които ще бъде прикачен портфейла от потребителски кредити на бившата Postbank. ING ще се стреми да отдели предприятието Interadvies (наричано по-долу „WUH/Interadvies“) [въз основа на подробен график]. Общият счетоводен баланс на дружеството ще възлиза на около [25-50] млрд. EUR.
(56)
[…] продажбата на WUH/Interadvies не постави въпроси относно риск за финансовата стабилност, нидерландските власти предоставиха проучване на нидерландския пазар за банкиране за граждани от независим експерт, в което се доказва, че разплащателните сметки, макар и като цяло да се считат за обвързващ продукт при кръстосана продажба в банкирането за граждани, не са действително важни за разпространението на ипотечни и други банкови продукти в Нидерландия и по-специално що се отнася до ING. В допълнение в проучването се изтъква значението на интернет като канал за разпространение в Нидерландия, който намалява необходимостта от клонова мрежа за разпространение на банкови продукти. Според нидерландските власти към ипотечните продукти, разпространявани от WUH/Interadvies, могат да се прикрепят други продукти. По-специално прехвърленият портфейл за потребителски кредити може да послужи като вход към други пазарни продукти.
(57)
В по-подробен мащаб ING планира да продаде или прехвърли следните други предприятия, дейности или продукти:
-
ING Life Taiwan (приключено);
-
спиране на продажбите на променливи анюитети с единна премия (SPVA) в Япония (приключено);
-
закриване на съществуващия портфейл от променливи анюитети в САЩ;
-
закриване на дейността с финансови продукти в САЩ;
-
спиране на планираното пускане на ING Direct Japan (приключено);
-
продажба на Non-life Insurance Canada (приключено);
-
продажба на дейностите, свързани с анюитети и ипотеки в Чили (приключено);
-
продажба на Insurance Russia - частен пенсионен фонд (приключено);
-
продажба на Insurance Argentina - Origines Seg. De Retiro (приключено);
-
продажба на Insurance Asia - услуги на платформа в Хонконг (приключено);
-
продажба на Private Banking Asia и Private Banking Switzerland (подписано);
-
продажба на US Group Re Insurance (подписано);
-
продажба на Insurance Asia/Pacific (Австралия (подписано), Нова Зеландия (подписано), Япония, Корея, Хонконг, Индия, Тайланд, Малайзия);
-
продажба на Asset Management Asia/Pacific;
-
продажба на US Employee Benefits;
-
продажба на Insurance US (US Retirement Services, US FA, Traditional Life);
-
продажба на Asset Management US;
-
продажба на ING Direct US;
-
продажба на Insurance Latin America (Бразилия, Чили, Мексико, Перу, Колумбия, Уругвай);
-
продажба на Asset Management Latin America;
-
продажба на Insurance Central Europe (България, Чешка република, Гърция, Унгария, Полша, Румъния, Словакия, Испания);
-
продажба на Asset Management Europe;
-
продажба на Insurance Benelux (Nationale Nederlanden Insurance, RVS, Retail Insurance Netherlands (бившата Postbank Insurance), Insurance Belgium, Insurance Luxembourg);
-
продажба на дейностите на Interadvies (Westland Utrecht Hypotheekbank, Westland Utrecht Effectenbank, Nationale Nederlanden, Hypotheekbedrijf, Nationale Nederlanden Financiële Diensten), включително портфейла от потребителски кредити на бившата Postbank (вж. ангажиментите на Нидерландия за допълнителна информация).
(58)
ING предвижда органичен растеж на счетоводния баланс за банката в размер на приблизително […] % годишно по време на периода на преструктуриране […]. ING планира да постигне по-голямата част от този растеж чрез предоставяне на заеми на реалната икономика (домакинства и дружества).
(59)
ING също така прилага нова политика на възнагражденията, според която надзорният съвет на ING се ангажира да разработи устойчива политика на възнагражденията за изпълнителния съвет и висшето ръководство. Тези стимулиращи схеми ще бъдат свързани със създаване на стойност в дългосрочен план, като се вземе под внимание риска и ограничаване на възможностите за „възнаграждаване на провала“.
(60)
ING се ангажира да елиминира двойния ливъридж колкото се може по-скоро и не по-късно от […].
3.2. Капацитет за постигане на жизнеспособност при основен сценарий и сценарий с неблагоприятни пазарни условия
(61)
ING представи основен сценарий и сценарий с неблагоприятни пазарни условия с цел да демонстрира, че е в състояние да постигне дългосрочна жизнеспособност.
(62)
В основния случай ING […]. Освен това се приема, че пазарите за акции ще […].
(63)
При прогнозирания основен сценарий нетните приходи за групата […]. Общите постъпления на групата […]. Възвръщаемостта на акционерния капитал (RoE) би била […]. ING insurance би […].
(64)
За банката ING предвижда увеличение на претеглените спрямо риска активи („RWA“) с около […] годишно (преди продажбите), отчасти поради […]. Приходите (с изключение на промените на справедливата стойност и случаите на обезценяване) се очаква да […] банкирането за търговски дружества се очаква да […] и банкирането за граждани се очаква да […].
(65)
Очаква се ING Bank да постига своите вътрешни капиталови цели през целия прогнозен период. ING определи нови вътрешни цели, а именно […] % за съотношението на капитала от първи ред на банката и […] % за съотношението за основния капитал от първи ред. За ING Insurance съотношението на покритие на целевия капитал остава непроменен на 150 %.
(66)
В основния сценарий на общото му съотношение на платежоспособност (общо капитал спрямо RWA) би възлизал на около […] по време на целия период на преструктуриране, като най-ниските точки са […].
(67)
ING insurance ще бъде продадено през периода на преструктуриране […]. В основния случай се приема продажбите да генерират нетни постъпления в размер на […] EUR.
(68)
В алтернативен сценарий, при който застраховането се продава, […] ING би очаквало съответно по-високи нетни постъпления […].
(69)
ING също така представи сценарий с неблагоприятни пазарни условия […].
(70)
[…]. В допълнение се приема значително повишаване на вероятността за неизпълнение. ING също така приема, че ще са налице по-високи съотношения на загуба при неизпълнение (LGD).
(71)
В съответствие с този сценарий с неблагоприятни пазарни условия основният търговски резултат на ING Group би бил […].
(72)
Въпреки предположенията в сценария с неблагоприятни пазарни условия капитализацията на ING би продължила да бъде достатъчна, тъй като дружеството продължава да отговаря на регулаторните изисквания. […].
(73)
В тази връзка Нидерландия твърди, че ING прилага LGD модели в сценариите с неблагоприятно пазарно положение, за да изчисли LGD на своите кредитни портфейли, които са били одобрени от органа за финансов надзор De Nederlandsche Bank (нидерландската централна банка, наричана по-долу „DNB“) […].
(74)
Освен това ING е включило и по-строги предположения за неблагоприятни пазарни условия - които надхвърлят значително представения сценарий с неблагоприятни пазарни условия за нидерландските ипотеки на дребно (20) […]. При тези предположения капитализацията на ING относно остава достатъчна, тъй като продължава да отговаря на регулаторните изисквания и дори запазва значителен допълнителен капиталов буфер.
(75)
Нидерландия твърди, че банката е преминала успешно всички стрес тестове на надзорния орган по отношение на ликвидността. […].
3.3. Стратегия за излизане
(76)
В основния сценарий на ING на плана за преструктуриране основните ценни книжа от първи ред ще бъдат изкупени обратно от ING по следния начин:
а)
Около 17 декември 2009 г. се предвижда обратното изкупуване на първи транш с условен размер 5,0 млрд. EUR на минимална цена от 5,75 млрд. EUR. Тази предполагаема цена предвижда 15 % вътрешна норма на възвръщаемост (IRR) за Нидерландия и включва основна възвръщаемост от 8,5 % плюс допълнителна премия от поне 340 млн. EUR и до 705 млн. EUR (21), отразяващи известен потенциал за нарастване на стойността във връзка с цената на акциите на ING. Точната цена на обратно изкупуване ще зависи от цената на акциите на ING.
б)
[Оставащ] транш с условен размер […] млрд. EUR ще бъде изкупен обратно през […] на предполагаема цена от […] млрд. EUR. Тази цена предполага обратно изкупуване при 150 % от номиналната стойност (15 EUR за акция) плюс 8,5 % натрупана лихва за една година в съответствие с първоначалните условия на споразумението за основните ценни книжа от първи ред. Като алтернатива [след] 2011 г. ING би могло […] да изкупи обратно този транш и след това да се възползва от възможността за преобразуване, при което Нидерландия би получила или […] млн. EUR обикновени акции на ING, или финансови средства в брой в размер на […] млрд. EUR плюс приблизително […] млн. EUR натрупана лихва.
в)
[…].
(77)
Общо транзакциите […] ще осигурят примерен IRR в размер на [15-25] % на Нидерландия. Нидерландия е длъжна да уведоми Комисията за всяка промяна в споразумението за възстановяване на ценните книжа.
(78)
До настоящия момент ING не е забавило нито едно плащане на купони по хибридни инструменти от първи ред, издадени от групата.
(79)
На 14 октомври 2009 г. ING се възползва от кол опция на облигация от втори ред. ING уведоми Комисията, че съжалява за това и заяви, че това е недоразумение […]. В допълнение Нидерландия повтори, че по нейно разбиране Комисията по принцип не счита покупката на капиталови инструменти от първи ред/втори ред за подходяща за банки в период на преструктуриране и се съгласи, че в бъдеще такива покупки ще бъдат обсъждани поотделно и ще подлежат на одобрение от Комисията за период от три години с начало датата на приемане на настоящото решение или до датата, на която ING напълно е изплатило основните ценните книжа от първи ред на Нидерландия (включително съответната натрупана лихва върху купони от основни дейности от първи ред и премийни такси за оттегляне), в зависимост кое от двете събития ще настъпи по-рано.
(80)
За мярката за ОА не се предвижда едностранно оттегляне и Нидерландия се ангажира да уведоми Комисията за всяко прекратяване на мярката за ОА чрез споразумение. При все това в плана за преструктуриране се приема, че при основния сценарий мярката ще остане в сила след 2013 г.
3.4. Ангажименти на Нидерландия
(81)
По отношение на мерките за ОА (тоест „механизъм за подкрепа на неликвидните активи“ или IABF) Нидерландия се ангажира, както следва:
-
считано от 25 октомври 2009 г. ING Group ще извършва допълнителни плащания на Нидерландия, съответстващи на коригиране на Alt-A възнаграждението от - 50 базисни пункта върху таксата за финансиране, получавана от ING, и от + 82,6 базисни пункта върху гаранционната такса, заплащана от ING. Коригирането, свързано с гаранционната такса, включва 15,6 базисни пункта, представляващи коригиране за периода от 26 януари 2009 г. - началото на IABF (22) (тоест мярката за ОА) - до 25 октомври 2009 г. Допълнителните плащания ще се прилагат в зависимост от обхвата и продължителността на споразумението за IABF.
-
Допълнителните плащания ще бъдат осъществявани под формата на отделно споразумение между ING Group и Нидерландия, с цел да се запази незасегната първоначалния IABF.
-
Допълнителните плащания, с изключение на частта, свързана с периода между 26 януари 2009 г. и 25 октомври 2009 г. (тоест онези 15,6 базисни пункта, включени в коригирането, свързано с гаранционната такса), не подлежат на остатъчен плащане в случай на предсрочно погасяване на IABF. Размерът на неплатените допълнителни плащания, свързани с периода между 26 януари 2009 г. и 25 октомври 2009 г. (тоест онези 15,6 базисни пункта, включени в коригирането, свързано с гаранционната такса), ще станат дължими в случай на частично или пълно погасяване на първоначалната транзакция. Ако IABF бъде частично погасена, този сетълмент чрез предсрочно обратно изкупуване би се приложил пропорционално.
-
Нидерландия се ангажира да уведоми Комисията за всякакви мерки, свързани с предсрочно пълно или частично погасяване на мярката за ОА.
(82)
По отношение на намаляването на счетоводния баланс, ангажиментът за продажба на застраховането, ING Direct US и други клонове, които предстои да бъдат продадени преди края на 2013 г., Нидерландия се ангажира, както следва:
-
ING да намали с 45 % своя счетоводен баланс в сравнение с 30 септември 2008 г. до края на 2013 г. и да продаде включените в списъка структури, както е описано в съображение 57, по-специално застраховането и ING Direct US […].
-
Тези стойности произтичат от прогнози, при които не се взема предвид възможното въздействие на органичен растеж и се изключват допълнителни увеличения поради потенциални нови регулаторни изисквания, например ако банките бъдат задължени да разполагат със значително по-големи ликвидни буфери поради (нови) правила в целия ЕС. Такива изисквания биха могли да увеличат значително счетоводния баланс отвъд настоящите прогнози за органичен растеж.
-
ING няма да има ограничение на органичния (тоест несвързан с придобиване) растеж на счетоводния баланс на своите предприятия. […]. В бъдеще ING ще води обща политика на използване на увеличаването на средствата, поверени от клиенти, преди всичко за нарастване на предоставянето на заеми на реалната икономика (корпоративни дружества и потребители) и намаляване на своето излагане на класове от активи с по-висок риск в рамките на американските CMBS и RMBS. […] (23).
-
По отношение на структурите, които ING се ангажира да продаде (изброени в съображение 57), ако продажбата на такава структура не е била осъществена до 31 декември 2013 г. (например въз основа на сключено окончателно обвързващо споразумение за продажба) Комисията може по целесъобразност или поради извънредни обстоятелства, в отговор на искане от Нидерландия, да разреши удължаване на този период (24). Комисията може също в такъв случай да i) поиска от Нидерландия да назначи един или повече управители (на продажбата) (25), предварително избрани и предложени от ING (и подлежащи на одобрение от Комисията), […].
-
Във всеки случай, в който Нидерландия поиска удължаване на даден период, тя отправя искане до Комисията не по-късно от един месец преди изтичането на този период и посочва основателна причина. При извънредни обстоятелства Нидерландия има право да поиска удължаване в рамките на последния месец от периода.
(83)
Освен това Нидерландия се ангажира, че ING ще спазва забраната за придобиване:
-
ING ще се въздържа от придобиване на финансови институции за определен период. Тези ангажименти ще се прилагат за по-краткия период от следните: три години с начало датата на решението на Комисията или датата, на която ING напълно е изплатило основните ценни книжа от първи ред на Нидерландия (включително съответната натрупана лихва върху купони от основни дейности от първи ред и премийни такси за оттегляне). През въпросния период ING също така ще се въздържа от всякакво друго придобиване на предприятия, което би забавило изплащането на основните ценни книжа от първи ред на Нидерландия.
-
Независимо от тази забрана, след като получи одобрение от Комисията, ING може да придобива предприятия, по-специално ако това е от съществено значение за защита на финансовата стабилност или конкурентоспособност на съответните пазари.
(84)
Освен това Нидерландия се ангажира, че ING ще спазва забрана за заемане на лидерска позиция по отношение на цените:
-
Без предварително разрешение на Комисията ING няма да предлага стандартизирани продукти на ING на по-благоприятни цени (на определените по-долу пазари) от трима свои конкуренти с най-добри цени на пазарите на ЕС, в които ING има пазарен дял от над 5 %.
-
Това условие се ограничава до стандартизираните продукти на ING на следните продуктови пазари: i) пазар за спестявания на граждани, ii) пазар за ипотеки на граждани, iii) банкиране за граждани, доколкото включва ипотечни продукти или спестовни продукти, или iv) депозити за МСП (МСП се определят съгласно определението на МСП, обичайно или понастоящем използвано от ING в своята дейност в съответната държава). Веднага след като ING осъзнае, че предлага своите продукти на по-благоприятни цени от трима свои конкуренти с най-добри цени, ING колкото се може по-скоро и без необосновано забавяне коригира своята цена до ниво в съответствие с този ангажимент.
-
Това условие ще се прилага за три години с начало датата на настоящото решение или до датата, на която ING напълно е изплатило основните ценни книжа от първи ред на Нидерландия (включително съответната натрупана лихва върху основни купони от първи ред и премийни такси за оттегляне), в зависимост от това кой от двата периода е по-кратък. Нидерландия ще определи предварително подбран и предложен от ING контролиращ управител да следи за спазването на това условие. Контролиращият управител подлежи на одобрение от Комисията.
-
Освен това, с оглед подпомагане на дългосрочната жизнеспособност на ING, ING Direct ще се въздържа от заемане на лидерска позиция по отношение на цените без предварително разрешение от Комисията що се отнася до стандартизирани продукти ING на пазарите за ипотеки на дребно и спестявания на дребно в ЕС, за по-кратния от следните периоди: три години от датата на настоящото решение или до датата, на която ING напълно е изплатило основните ценни книжа от първи ред на Нидерландия (включително съответната натрупана лихва върху основни купони от първи ред и премийни такси за оттегляне). Веднага след като ING осъзнае, че e заело лидерска позиция по отношение на цените на пазари за ипотеки за граждани и спестявания на граждани в ЕС, ING ще коригира своята цена до ниво в съответствие с този ангажимент колкото се може по-скоро и без необосновано забавяне.
-
Нидерландия ще определи предварително подбран и предложен от ING контролиращ управител да следи за спазването на това условие. Контролиращият управител подлежи на одобрение от Комисията.
(85)
Нидерландия се ангажира с редица подробни разпоредби по отношение на отделянето на WUH/Interadvies:
-
ING ще създаде ново дружество за продажба на активи в Нидерландия, което ще бъде отделено от сегашната ѝ дейност по банкиране за граждани в Нидерландия. В резултат от това новото отделно дружество трябва да е жизнеспособно и конкурентоспособно предприятие, което да е самостоятелно и независимо от предприятията, запазени от ING, и което може да се прехвърли на подходящ купувач. Това ново дружество ще се състои от дейността на банковия клон WUH/Interadvies, който понастоящем е част от застрахователните операции в Нидерландия, и портфейла от потребителски кредити на ING Bank. WUH/Interadvies е търговска структура на ING, в рамките на Nationale Nederlanden Insurance. То представлява (най-вече) ипотечна банка, извършваща дейност въз основа на свои собствени банкови лицензи. Банката е жизнеспособен „самостоятелен“ участник на пазара и разполага със свои собствени продажбени звена за обслужване на клиенти и независима организация със стабилни базови приходи. Отделянето ще бъде извършено под надзора на контролиращия управител в сътрудничество с управител по отделянето. В този контекст по време на отделянето контролиращият управител може да препоръчва на ING включване на материални и нематериални активи в бизнеса, който се налага да бъде продаден (свързани с въпросния бизнес), които счита за обективно необходими, за да се гарантира пълно спазване на задълженията на ING във връзка с горепосочения резултат и по-специално жизнеспособността и конкурентоспособността на бизнеса, който се налага да бъде продаден. Ако ING не е съгласно с контролиращия управител относно обективната необходимост да се включат такива материални или нематериални активи, за да се гарантира жизнеспособността и конкурентоспособността на бизнеса, който се налага да бъде продаден, ING уведомява контролиращия управител в писмен вид. В такъв случай в рамките на […] изпълнителното ръководство на ING и контролиращият управител провеждат среща за постигане на консенсус. Ако не бъде постигнат консенсус, ING и контролиращият управител съвместно и без необосновано забавяне определят независима трета страна с експертен опит във финансовия сектор („експертът“), която да изслуша аргументите на страните и да предложи решение. Ако не бъде постигнато решение, в срок от […] от своето назначаване експертът взема решение относно обективната необходимост да се включат въпросните материални или нематериални активи в бизнеса, който се налага да бъде продаден, за да се гарантира неговата жизнеспособност или конкурентоспособност, и страните приемат решението на експерта в това отношение и действат по съответния начин. Въпросите, свързани с несъгласие, се посочват в доклада на контролиращия управител до Комисията.
-
ING се ангажира да гарантира оптимални условия на продажба, като изготви бизнес план, създаде интернет платформа и отдели продажбен капацитет за отделеното дружество. Освен това ще осигури капацитет за плащане (при търговски условия) при поискване от купувача. В допълнение ING ще съдейства за създаване на трезорна функция и ще гарантира финансиране за две години след продажбата, при което финансовата помощ на ING постепенно ще намалява през тези две години. Финансовата помощ на ING за предприятието WUH ще се основава на трансферни цени за вътрешно финансиране. ING […] да прилага по отношение на Нидерландия за държавно гарантираното финансиране в размер на до […] млрд. EUR за финансиране на предприятието WUH. В този случай нидерландските власти се ангажират да отправят отделно уведомление за тази мярка.
-
Освен това ING ще се въздържа, за междинен период […], активно да предлага на клиенти на предприятието WUH продукти, които предприятието WUH доставя на тези клиенти към датата на приемане на настоящото решение.
-
ING ще се стреми да отдели предприятието WUH в срок от […]. След периода на отделяне […] ING ще отдели предприятието WUH и ще се стреми към продажба на това предприятие […] (26).
-
В срок от […] от датата на настоящото решение на Комисията ще бъдат определени контролиращ управител и управител по отделянето и ще бъде определен управител по продажбата […]. Всички управители ще бъдат определени от Нидерландия и предварително подбрани и предложени от ING. Управителите подлежат на одобрение от Комисията.
(86)
Разходите за всички управители, определени по време на процеса на преструктуриране, ще бъдат поети от ING.
(87)
С цел възстановяване на жизнеспособността Нидерландия се ангажира, че ING ще спазва следните правила:
-
ING се ангажира да насочи предоставеното от нея финансиране, не произлизащо от депозити, към по-дългосрочно финансиране, след като пазарите се успокоят, чрез издаване на повече дългови инструменти с матуритет над 1 година. […]
-
ING се стреми да елиминира своя двоен ливъридж (като използва основен дълг като акционерен капитал в своите филиали) колкото се може по-скоро и се ангажира да осъществи това не по-късно от […]. Двойният ливъридж автоматично се елиминира, ако и когато ING Group отново стане регулирана банка.
(88)
По отношение на отлагането на купони и обратното изкупуване на основни ценни книжа от първи и втори ред Нидерландия се ангажира, че ING ще спазва следните правила:
-
Ако за обратното изкупуване на 50 % от основните цени книжа от първи ред, включително съответната натрупана лихва и премийната такса за оттегляне, е необходимо емитиране на права, надхвърлящо […], ING няма да е длъжно да забавя купонни плащания на хибриди на 8 и 15 декември 2009 г. (27) и всякакви купонни плащания на хибриди след това.
-
Ако не бъде извършено такова емитиране на права и ING е било на загуба през предходната година, ING ще бъде длъжно да отложи хибридните купони, доколкото има право да го направи, за трите години с начало датата на решението на Комисията или до датата, на която ING напълно е изплатило основните ценни книжа от първи ред на Нидерландия (включително съответната натрупана лихва върху основни купони от първи ред и премийни такси за оттегляне), в зависимост от това кой от двата периода е по-кратък.
-
Нидерландските власти разбират, че Комисията е против идеята получателите на държавна помощ да възнаграждават собствените си средства (собствен капитал и подчинен дълг), когато техните дейности не генерират достатъчни печалби (28), и че в този контекст Комисията принципно е против покупката на капитал от втори ред и хибриди от първи ред. ING изрази съжаление относно недоразумението във връзка с покупката на по-ниска облигация от втори ред на 14 октомври 2009 г. В бъдеще всеки случай на покупка на капитал от втори ред и хибриди от първи ред ще бъде представян поотделно на Комисията за получаване на разрешение, за по-краткия период от следните: три години с начало датата на настоящото решение или до датата, на която ING напълно е изплатило основните ценни книжа от първи ред на Нидерландия (включително съответната натрупана лихва върху основни купони от първи ред и премийни такси за оттегляне).
(89)
Нидерландия се ангажира, че ING ще се въздържа от масов маркетинг, при който мярката за рекапитализация се изтъква като предимство в конкурентен план.
(90)
Нидерландия се ангажира, че ING ще запази ограниченията на своите политики за възнаграждение и маркетингови дейности съгласно поетите преди това ангажименти в съответствие със споразуменията относно основните ценни книжа от първи ред и механизма за подкрепа на неликвидните активи.
(91)
ING и Нидерландия се ангажират, че докладът за напредъка по изпълнението на плана за преструктуриране ще бъде предоставян на Комисията на всеки шест месеца, считано от датата на настоящото решение.
(92)
Нидерландските власти се ангажират, че пълното изпълнение на плана за преструктуриране на ING ще приключи преди края на 2013 г.
4. ПРИЧИНИ ЗА ОТКРИВАНЕ НА РАЗСЛЕДВАНЕТО
(93)
В решението за откриване на процедурата Комисията изрази съмнения относно съвместимостта на първоначалната мярка със съобщението относно обезценените активи и по-специално по отношение на остойностяването и споделянето на тежестта. При все това Комисията счете, че мярката отговаря на условията за допустимост на активите, управленски подходи към активите, прозрачност и оповестяване, както и гаранционна такса, както е посочено в съобщението относно обезценените активи.
(94)
По отношение на остойностяването Нидерландия заяви, че действителната икономическа стойност (REV) на портфолиото е 97,3 % от номиналната му стойност в основния сценарий и 88,8 % от номиналната му стойност в сценарий с неблагоприятни пазарни условия. Въз основа на това портфейлът беше прехвърлен на Нидерландия при 90 % от номиналната му стойност. Комисията изрази съмнения относно оценката на REV, по-специално относно избора на сконтовия процент, предположенията за цените на жилищата, нивата на кредитно подобрение и други въпроси на оценката.
(95)
По отношение на споделянето на тежестта Комисията изрази съмнения относно нивото на таксата за финансиране и адекватността на таксата за управление, плащана от Нидерландия на ING. Освен това предвид факта, че Комисията изрази съмнения относно остойностяването на портфейла, всяко отрицателно заключение относно прегледа на остойностяването би могло пряко да засегне оценката на гаранционната такса.
5. ОЦЕНКА НА ПОМОЩТА
5.1. Наличие на помощ
(96)
В съответствие с член 87, параграф 1 от Договора всяка помощ, предоставена от държава-членка или чрез държавни ресурси, под каквато и да било форма, която нарушава или заплашва да наруши конкуренцията чрез поставяне в по-благоприятно положение на определени предприятия или производството на някои стоки, доколкото засяга търговията между държавите-членки, е несъвместима с общия пазар.
(97)
Комисията вече установи в решението за откриване на процедурата, че рекапитализацията на ING представлява държавна помощ в размер на сумата на влетия капитал, тоест 10 млрд. EUR.
(98)
Изменението на премията за обратно изкупуване също представлява държавна помощ, доколкото държавата се отказва от своето право да получи приходи. Тъй като ING вече се е съгласило на премия за изкупуване в размер на 150 %, всяко намаляване в действителност представлява пропуснати ползи. Изменението на условията на изплащане за вливането на нидерландски капитали води до допълнителна полза за ING. Тя представлява допълнителна помощ в размер на около 2 млрд. EUR, както е посочено в съображение 34 по-горе.
(99)
По отношение на мярката за ОА, в решението за откриване на процедурата Комисията заключи, че мярката представлява помощ. Размерът на помощта, произтичаща от мярката за ОА, се изчислява като разликата между трансферната цена (въз основа на действителната икономическа стойност) и пазарната цена на прехвърления портфейл. В съответствие с информация, представена от нидерландските власти, общата номинална стойност на Alt-A портфейла към 31 декември 2008 г. е била 39 млрд. USD. 80 % от портфейла са били прехвърлени на Нидерландия на 87 % от номиналната стойност (въз основа на изменената мярка), което се равнява на 27,1 млрд. USD. В съответствие с информация, представена от нидерландските власти, общата пазарна стойност на Alt-A портфейла към 31 декември 2008 г. е била 25,8 млрд. USD, 80 % от която (20,6 млрд. USD) е била прехвърлена на Нидерландия. Получената разлика между трансферната цена и пазарната цена на прехвърленото портфолио е 6,5 млрд. USD, което отговаря на около 5,0 млрд. EUR (29). Поради това се счита, че размерът на помощта от мярката за ОА е 5 млрд. EUR.
(100)
Вливането на 10 млрд. EUR първоначално е било разпределено в рамките на групата, както следва: 5 млрд. EUR на ING Bank, 4 млрд. EUR на ING Insurance и 1 млрд. EUR на нивото на холдинга. ING има възможност по всяко време да прехвърли размера на влетия капитал между ING Bank, ING Insurance и нивото на холдинга.
(101)
Освен това 85 % от паричните потоци, прехвърлени на Нидерландия в съответствие с мярката за ОА, обхващат активи, притежавани от ING Bank и 15 % от активите, притежавани от ING Insurance. Поради това от общия размер на помощта в резултат на мярката за ОA (5 млрд. EUR) 4,25 млрд. EUR се приписват на ING Bank и 0,75 млрд. EUR на ING Insurance.
(102)
Това води до общ размер на помощта за ING Bank от 9,25 млрд. EUR (което представлява 2,7 % от RWA на ING Bank (30)), общ размер на помощта за ING Insurance от 4,75 млрд. EUR (което представлява 50 % от изискванията за маржа на платежоспособност на ING Insurance (31)) и 1 млрд. EUR, който остава на нивото на холдинга.
(103)
С цел опростяване и съгласуване на термините, използвани в съобщението относно обезценените активи, общият размер на помощта може да се изрази и само като RWA на ING Bank. В такъв случай двете мерки заедно плюс допълнителната помощ от намаляването на премията за изкупуване в размер на 2 млрд. EUR водят до елемент на помощ от около 17 млрд. EUR, който възлиза на около 5 % от претеглените спрямо риска активи на ING Bank.
(104)
В допълнение ING е получило 5 млрд. EUR и 9 млрд. USD помощ по нидерландската гаранционна схема. Въз основа на преобладаващия обменен курс 1 EUR = 1,3 USD към момента на предоставяне на тези мерки, размерът на предоставените гаранции е около 12 млрд. EUR, което се равнява на около 1 % от целия счетоводен баланс на групата. Гаранциите са били предоставени по време, когато пазарните условия са се влошавали и за банките е било трудно да привлекат финансиране. Поради това тези гаранции не биха били предоставени от пазарен инвеститор и представляват допълнителна помощ, евентуално до номиналния размер (32).
(105)
Освен това Нидерландия твърди, че ING ще […] допълнителни […] млрд. EUR гаранции от Нидерландия за отделяне на предприятието за банкиране на дребно WUH/Interadvies, които все още не са били предоставени и чиято необходимост все още предстои да бъде установена. Нидерландия счита това за допълнителна помощ за преструктуриране на получателя, за която ще бъде отправено уведомление на по-късен етап. Комисията по принцип не е против такава помощ, стига тя да е ограничена до необходимия минимум за преструктуриране на ING (33) и за която се плаща достатъчно.
(106)
Поради това като цяло ING ще получи помощ за преструктуриране в размер на до [12-22] млрд. EUR като гаранции за ликвидност и около 17 млрд. EUR друга помощ, което възлиза на около 5 % от RWA на банката.
5.2. Съвместимост
5.2.1. Прилагане на член 87, параграф 3 от Договора
(107)
Член 87, параграф 3, буква б) от Договора оправомощава Комисията да вземе решение, че дадена помощ е съвместима с общия пазар, ако цели „преодоляването на сериозни затруднения в икономиката на държава-членка“. В своето скорошно одобрение на удължаването на нидерландската гаранционна схема (34) Комисията призна, че като цяло заплахата от сериозни затруднения в нидерландската икономика продължава да е налице и че мерките за подпомагане на банките са подходящи за отстраняване на тази заплаха.
(108)
Предвид значимостта на неговите дейности по предоставяне на заеми за специфични регионални пазари, неговото трансгранично присъствие и неговата интеграция и сътрудничество с други банки, Комисията приема, че ING е банка от значение за системата. […]. Поради това се заключава, че такъв провал би довел до сериозни последствия за нидерландския финансов сектор и реалната икономика. Поради това помощта трябва да се оцени в съответствие с член 87, параграф 3, буква б) от Договора.
5.2.2. Съвместимост на мярката за ОА
(109)
Третирането на мерки за облекчение на активите от страна на държавите-членки в съответствие с член 87, параграф 3, буква б) от Догова се оценява въз основа на съобщението относно обезценените активи. В съобщението относно обезценените активи се определят принципи, които трябва да бъдат спазени във всяка мярка за облекчение на активите.
(110)
Съмненията, изразени в решението за откриване на процедурата, че мярката за ОА не отговаря на условията за съвместимост на облекчаването на активите, определени в съобщението относно обезценените актив, бяха разсеяни.
(111)
Нидерландските власти се ангажираха да изменят мярката чрез увеличаване на гаранционната такса, плащана от ING на Нидерландия, с 82,6 (35) bp p.a., при което се променят трансферната цена на мярката и структурата на таксите. Освен това таксата за финансиране беше намалена с 50 bp p.a.
(112)
Първо, от увличението с 82,6 bp. p.a. на гаранционната такса 52 bp p.a. се предвиждат за намаляване на трансферната цена за активите на портфейла от 90 % от номиналната стойност на 87 % от номиналната стойност. Изменената трансферна цена привежда трансферната цена в съответствие с прогнозите за REV за портфейла, които биха били резултат от използването на разумни предположения. В отговор на решението за откриване на процедурата нидерландските власти представиха преработено остойностяване на портфейла. След като Комисията изрази съмнения относно предположенията за цените на жилищата и сконтовите проценти, използвани при първоначалното остойностяване на портфейла от Dynamic Credit Partners, нидерландските власти представиха на Комисията резултати от остойностяване със същата методологията за остойностяване, но въз основа на по-предпазливи предположения за цените на жилищата и сконтовите проценти. Комисията коригира резултата спрямо допълнителни фактори след консултация с външните си експерти. Въз основа на анализа се заключава, че изчислената на 87 % REV е приемлива с оглед на изискванията на съобщението относно обезценените активи във връзка с методологията за остойностяване и предпазливите хипотези, които бяха описани в решението за откриване на процедурата. Поради това с коригирането на REV на 87 % първоначалните съмнения на Комисията бяха разсеяни.
(113)
В своето решение за откриване на процедурата Комисията изрази съмнения относно нивото на таксата за управление, която първоначално беше определена на 25 bp p.a. Чрез увеличение на гаранционната такса от 15 bp p.a. (в допълнение към 52 bp p.a. за коригиране на остойностяването и 15,6 bp p.a. за коригиране на времето) таксата за управление беше намалена на 10 bp p.a., което е приемливо ниво, предвид размера на управлявания портфейл. В допълнение съмненията на Комисията по отношение на таксата за финансиране, изразени в решението за откриване на процедурата, също бяха разсеяни, доколкото таксата за финансиране беше намалена с 50 bp p.a. По този начин таксата за финансиране се съгласува с разходите за финансиране от Нидерландия, представени на Комисията от нидерландските власти (36). Поради това първоначалните съмнения на Комисията по отношение на таксите за управление и финансиране бяха разсеяни.
(114)
По отношение на споделянето на тежестта в раздел 5.2 от съобщението относно обезценените активи се посочва, че като общо правило банките са длъжни да поемат в най-голяма степен загубите, свързани с обезценените активи. Комисията счита, че подходящо ниво на споделяне на тежестта може да се постигне, само ако обезценените активи се прехвърлят на държавата при трансферна цена, което не надхвърля REV (37). Комисията получи надеждни данни по тази точка посредством преработената трансферна цена, посочена в съображение 112 по-горе.
(115)
Адаптирането на трансферната цена в този случай се постига чрез увеличение на гаранционната такса от 52 bp p.a., което от гледна точка на нетната настояща стойност се равнява на разликата между 90 % и 87 % номинална стойност. Това е в съответствие с решението за откриване на процедурата, в което Комисията прие споразумението за суап на парични потоци и заяви, че корекциите по остойностяването ще се извършват чрез промяна на гаранционната такса. Поради това мярката за ОА отговаря на условията, свързани с подходящото споделяне на тежестта.
(116)
На последно място, изменената мярка за ОА влиза в сила на 25 октомври 2009 г., докато от 26 януари 2009 г. до 25 октомври 2009 г. са били извършвани плащания по първоначалната структура на таксите за транзакция, която е облагодетелствала ING в по-голяма степен. С оглед компенсиране на плащанията от ING към държавата, които са били пропуснати през този период, гаранционната такса беше увеличена с допълнителни 15,6 bp p.a. Това изменение е необходимо, за да бъде счетена мярката за съвместима със съобщението относно обезценените активи от 26 януари 2009 г. При все това увеличението не повишава остойностяването на портфейла или споделянето на тежестта, защото то единствено гарантира прилагането на съобщението относно обезценените активи от датата, на която е влязла в сила мярката за ОА, т.e. със задна дата.
5.2.3. Съвместимост на помощта за преструктуриране
(117)
Комисията трябва да оцени продължаването на всички предишни мерки за незабавна помощ като помощ за преструктуриране. Съвместимостта на помощта за преструктуриране се оценява въз основа на плана за преструктуриране в контекста на съобщението на Комисията относно връщане на жизнеспособността и оценка на мерките за преструктуриране във финансовия сектор според правилата за държавна помощ в настоящата криза (38) („съобщението за преструктуриране“). Дори предишните решения да са се позовавали на насоките за държавните помощи за оздравяване и преструктуриране на предприятия в затруднение (39), в точка 49 от съобщението за преструктуриране Комисията поясни, че всички помощи, за които е отправено уведомление до Комисията преди 31 декември 2009 г., ще бъдат оценени като помощ за преструктуриране за банки в съответствие със съобщението за преструктуриране, а не с насоките за държавните помощи за оздравяване и преструктуриране на предприятия в затруднение.
(118)
В съобщението за преструктуриране не се определят условията, при които дадена банка може да е длъжна да представи план за преструктуриране, а се използват предишни съобщения.
(119)
Комисията счита, че ING трябва да премине през процес на задълбочено преструктуриране, по-специално поради факта, че получателят вече е получил държавна помощ, която е предназначена за избягване или покриване на загубите и която в своята цялост надхвърля 2 % от общите RWA на банката. Тази позиция е в съответствие с точка 4 от съобщението за преструктуриране и точка 55 от съобщението относно обезценените активи, както и предишните ангажименти на ING (40).
(120)
При оценяването на план за преструктуриране Комисията цели банката да е в състояние да възстанови своята жизнеспособност в дългосрочен план без държавна помощ (раздел 2 от съобщението за преструктуриране).
(121)
В този контекст в съобщението за преструктуриране се припомня, че правителствата рекапитализираха банки при условия, диктувани основно от съображения за финансова стабилност, а не за възстановяване на жизнеспособността. Следователно за постигане на дългосрочна жизнеспособност се изисква всяка получена държавна помощ или да се погаси след време, както е предвидено в момента на отпускане на помощта, или да се изплати в съответствие с нормалните пазарни условия, като по този начин се гарантира, че е приключена всяка форма на допълнителна държавна помощ. В плана за преструктуриране се излага убедителна стратегия за възстановяване на капитала на Нидерландия, което ще започне още преди публикуването на настоящото решение.
(122)
В съобщението за преструктуриране се обяснява, че дългосрочната жизнеспособност е постигната, когато банката е в състояние да покрива всичките си разходи, включително обезценяването и финансовите разходи, и да осигурява адекватна възвръщаемост на собствения капитал, като се отчита профилът на риска на банката. Както е посочено в съображение 65, в плана за преструктуриране се обяснява как ING ще покаже адекватна доходност, за да покрие всичките си разходи, включително обезценяването и финансовите разходи, и ще осигури адекватна възвръщаемост на собствения си капитал, като се отчита профилът на риска на банката.
(123)
В плана за преструктуриране се показва, че ING също така ще е в състояние да изпълни съответните регулаторни изисквания дори по сценарии с неблагоприятни пазарни условия с продължителна глобална рецесия, както се изисква в точка 13 от съобщението за преструктуриране. В информацията, представена от нидерландските власти, се показва, че ING би било жизнеспособно дори по сценарии с неблагоприятни пазарни условия с консервативни предположения, прегледани от Комисията. Комисията отбелязва, че по отношение на нивата на LGD за нидерландския портфейл за ипотеки за граждани, използваните от ING модели са били одобрени от DNB, нидерландският надзорен орган. По отношение на качеството на нидерландския ипотечен портфейл на ING бяха приложени допълнителни строги предположения за неблагоприятни пазарни условия. В съответствие с информацията, предоставена от нидерландските власти, при допълнителните предположения за неблагоприятни пазарни условия ING отново би постигнало изискванията за капитал.
(124)
Планираните продажби с времето ще генерират излишен капитал, който следва допълнително да укрепи капиталовата основа на ING.
(125)
Второ, в съответствие с точка 10 от съобщението за преструктуриране в плана се набелязват причините за трудностите на банката и собствените ѝ слабости и се очертава начинът, по който чрез предложените мерки за преструктуриране ще се решават предишните проблеми. За тази цел в плана за преструктуриране се посочва, че получателят ще подобри своята капиталова структура, като елиминира двойния ливъридж и увеличи съотношенията на своя основен капитал. Поради това ING ще бъде в по-добра позиция да се справи с евентуални неблагоприятни икономически събития в бъдеще и да понася непредвидени загуби дори след възстановяването на капитала, предоставен от Нидерландия.
(126)
Alt-A портфейлът беше определен като основна причина за повторна нужда от държавна помощ. Опасенията на пазара за евентуални обезценки по Alt-A портфолиото са една от причините за мярката за рекапитализация преди да бъдат обхванати от мярката за ОА. […]. В това отношение с предвидената продажба на ING Direct US, описана в плана за преструктуриране, се премахва основен източник на затруднения, довели до намеса на държавата.
(127)
ING допълнително ще намали своето излагане на класове от активи с по-висок риск и няма да се стреми да увеличава излагането на риск на своето недвижимо имущество. ING също така ще продаде или намали други предприятия и активи, които водят до излагане на риск.
(128)
Освен това ING предприе по-широкообхватна програма за „отстраняване на риска“ (т.e. политика за намаляване на риска) и намаляване на разходите, която също така решава проблема със сложността на групата, като първо създава банков и застрахователен клон, а по-късно продава цялата застрахователна част от своя бизнес. В плана се доказва по-специално, че ING Direct ще адаптира [разумна] бизнес стратегия и ще се въздържа от […] цени, което се подчертава в забраната за заемане на лидерска позиция по отношение на цените, както е описано в съображения 53 и 84.
(129)
В допълнение в плана се показва, че ING се адаптира към научените от кризата уроци в съответствие с точка 11 от съобщението за преструктуриране. Например в плана се обяснява, че ING възнамерява да измени своята политика на възнаграждения, така че банката да се ориентира повече към дългосрочни постижения и по този начин да избягва възнаграждаването на неуспеха. […].
(130)
Поради това се заключава, че планът за преструктуриране е в състояние да възстанови дългосрочната жизнеспособност.
(131)
В допълнение в плана за преструктуриране се предвижда подходящ собствен принос към разходите за преструктуриране (раздел 3 от съобщението за преструктуриране). В плана за преструктуриране се доказва, че ING осигурява подходящо споделяне на тежестта в съответствие със съобщението за преструктуриране, което е важно от гледна точка на моралния риск.
(132)
Първо, Нидерландия се ангажира да коригира условията на мярката за ОА, така че да я приведе в съответствие с изискванията, определени в съобщението относно обезценените активи.
(133)
Второ, ING ще заплати адекватно възнаграждение за вливането на капитали в него в съответствие със съобщението за рекапитализация на финансовите институции в условията на настоящата финансова криза: ограничаване на помощта до необходимите минимални равнища и предпазни мерки срещу излишното нарушаване на конкуренцията (41) („съобщението за рекапитализация“). Тази оценка не се изменя от промяната на условията за изплащане, тъй като те представляват премия за предсрочно обратно изкупуване. Такава премия за предсрочно обратно изкупуване представлява изменение на решението за рекапитализация. Това е приемливо, защото Комисията насърчава предсрочното обратно изкупуване. Аргументът за такива стимули за погасяване е, че обратното изкупуване елиминира текущите ефекти на ползи от държавна помощ за банката. Това беше приложено в решения на Комисията, взети след съобщението за рекапитализация, като SNS и Aegon (вж. съображение 33) и следва да се прилага в настоящия случай mutatis mutandis. Освен това, с оглед на факта, че вливането на капитали ще осигури на Нидерландия IRR в размер на 15 %, намаляването на премията за предсрочно обратно изкупуване също изглежда обосновано като такова, тъй като IRR е адекватно възнаграждение по смисъла на съобщението за рекапитализация. В съответствие с това намаляването на премията за предсрочно обратно изкупуване следва да се счита за съвместима помощ за преструктуриране.
(134)
Трето, ING ще заплати адекватно възнаграждение на своите гаранции за средносрочни задължения в съответствие с нидерландската гаранционна схема, която на свой ред е в съответствие със съобщението за прилагане на правила за държавна помощ към мерки, взети във връзка с финансовите институции в контекста на настоящата световна финансова криза (42).
(135)
Нидерландия също така се ангажира с голям брой планирани продажби по отношение на застрахователните дейности на ING в световен план, неговия бизнес за управление на активи и неговите дейности за частно банкиране в Швейцария и извън Европа, което допринася за покриване на разходите за преструктуриране.
(136)
Освен това в плана за преструктуриране се предвижда, че ING ще привлече 5 млрд. EUR капитали чрез предлагане на акции през 2009 г., което ще доведе до размиване на съществуващите акционерни права. Това може да се счита за значителен собствен принос на настоящите акционери.
(137)
В допълнение се гарантира и ограничаване на помощта до необходимия минимум чрез ангажимента на Нидерландия, че получателят няма да придобива други финансови институции като цяло или други предприятия, ако това забавя изплащането на капитала, предоставен от Нидерландия. Това гарантира, че банката ще се въздържа от всякакво придобиване […].
(138)
При все това в миналото е имало случаи, в които ING не е спазвало политиката на Комисията относно капиталовите инструменти от първи и втори ред, както е посочено в точка 26 от съобщението за преструктуриране (43). В този документ Комисията поясни, че в контекста на преструктуриране приспадането на загуби по усмотрение на банките бенефициери (например чрез освобождаване на резерви или намаляване на собствения капитал), за да се гарантира изплащането на дивидентите и купоните върху оставащия подчинен дълг, по принцип е несъвместимо с целта за споделяне на тежестта. Макар Комисията да признава, че ING вече не купува инструменти от първи и втори ред без официално одобрение от Комисията, при покупката на 14 октомври 2009 г. не е спазен този принцип и тя следва да се компенсира чрез допълнителни мерки, които смекчават нарушаването на конкуренцията.
(139)
По аналогичен начин не се одобрява фактът, че през 2009 г. ING е извършило изплащане на купони по свое усмотрение без подходящо основание, въпреки че през 2008 г. е било на загуба. Макар Комисията по принцип да счита, че в случая с ING е необходима и забрана за купони, тя заключава, че такава забрана вече не се изисква в настоящия случай, при условие че ING изплати 5 млрд. EUR преди 31 януари 2010 г. Това би включило изплащанията на купони от 8 и 15 декември 2009 г. Предсрочното погасяване на значителна част от предоставената държавна помощ обратно на Нидерландия разсейва настоящите опасения на Комисията, че такива изплащания на купони възпрепятстват ING от постигане на дългосрочна жизнеспособност без държавна помощ. Ако банката е в състояние да привлече толкова значими капиталови суми от пазара и разполага с ясна стратегия в средносрочен план, тя не следва да бъде ограничена по отношение на използването на своя капитал, ако и когато това не излага на риск изпълнението на плана за преструктуриране. Това беше доказано в плана за преструктуриране.
(140)
В плана за преструктуриране също така се включва структурни и поведенчески мерки за отстраняване на нарушаването на конкуренцията. В съобщението за преструктуриране се обяснява, че нарушаването на конкуренцията може да се създаде в случаи, в които някои банки се конкурират въз основа на качествата на своите продукти и услуги, докато други натрупват прекомерни рискове и/или разчитат на нестабилни бизнес модели. Държавната помощ удължава това нарушаване на конкуренцията, тъй като подпомага по изкуствен начин пазарното присъствие на получателите. По този начин тя създава морален риск в рамките на банковата система и същевременно отслабва стимулите на неполучаващите помощ участници да се конкурират, да инвестират и да осъществяват иновации. Държавната помощ също така може да подрони единния пазар, като създаде пречки за навлизане на пазара и подрони стимулите за трансгранични дейности.
(141)
Точка 31 от съобщението за преструктуриране гласи, че при оценката на помощта и произтичащите нарушения Комисията трябва да вземе под внимание по отношение на получената държавна помощ както абсолютните, така и относителните стойности. В това отношение ING е получило значителна по размер помощ, която представлява 5 % от RWA, ако сумата бъде изразена в RWA на ING Bank. Това ниво е доста над „праговото ниво“ от 2 % от RWA (44). В допълнение ING е получило гаранции в значителен размер, което обаче не следва непременно да доведе до мерки за смекчаване на нарушаването на конкуренцията в съответствие с точка 31 от съобщението за преструктуриране, тъй като ING не е имало проблем с финансирането (какъвто гаранциите обикновено помагат да се преодолее), а е било насърчено от Нидерландия да приеме гаранциите, за да предоставя заеми на реалната икономика. Освен това изглежда няма причина, поради която на този етап допълнителните гаранции, предвидени в плана за преструктуриране за отделянето на WUH/Interadvies, трябва да изискват допълнителни мерки за смекчаване на нарушаването на конкуренцията. Тази мярка сама по себе си е мярка, предвидена да спомогне за смекчаване на нарушаването на конкуренцията, тъй като е предвидена единствено да даде възможност WUH/Interadvies да бъде отделено.
(142)
Поради това се заключава, че размерът на помощта за получателя е голям. В съответствие с това са необходими значителни мерки, за да се отстрани нарушаване на конкуренцията. Мерките за смекчаване следва да се увеличат в съответствие с точка 31 от съобщението за преструктуриране поради незначителното споделяне на тежестта, произтичащо от неспазването на политиката на Комисията относно инструменти от първи и втори ред, описана в точка 26 от съобщението за преструктуриране, както беше обяснено в съображение 138 и следващи от настоящото решение (45).
(143)
Комисията счита, че ING е предприело необходимите постъпки за отстраняване на много сериозното нарушаване на конкуренцията, тъй като в плана за преструктуриране се предвиждат редица продажби, с които се намалява пазарното присъствие на получателя. В тази връзка получателят ще намали своя счетоводен баланс с 45 % преди края на 2013 г. в сравнение със счетоводния баланс от 30 септември 2008 г. Само малка част от тези мерки се дължи на намаляването на степента на задлъжнялост и те преди всичко включват продажба на цялата застрахователна дейност и дейност по управление на активи на ING, както и банкирането за граждани в Нидерландия, частното банкиране в Швейцария и банкови дейности на други места извън Европа. Мащабът на предложените продажби е подходящ за смекчаване на нарушаването на конкуренцията и от гледна точка на утежняващите ситуацията обстоятелства, посочени в съображения 138 и 139.
(144)
В допълнение в плана за преструктуриране също така се насърчава ефективна конкуренция, предотвратява се натрупването на пазарна мощ и се възпрепятстват трансграничните дейности в съответствие със съображение 32 от съобщението за преструктуриране чрез отделяне на предприятие от бизнеса на ING на нидерландския пазар на дребно. Комисията определи такива пазарни условия, по-специално в Нидерландия, при които пазарът за банкиране за граждани е силно концентриран и ING е един от водещите участници на пазара, като успява да запази своя висок пазарен дял благодарение на държавната помощ. Предприятието WUH/Interadvies е подходящо, защото то може да представлява жизнеспособно предприятие в бъдеще, което би могло да се конкурира в бизнеса за банкиране за граждани в Нидерландия.
(145)
Според Нидерландия отделянето следва да позволи повишаването на конкуренцията на този силно концентриран пазар, предвид факта, че в отделянето се включват сериозен пазарен дял в ипотечния бизнес и потребителските кредити, както и някои спестовни дейности. Освен това предприятието ще бъде изцяло развито банково предприятие с добре оборудван бек офис, напълно разработен интернет интерфейс с платежна система и се финансира от ING. Фактът, че то не разполага с клонова мрежа, която обикновено е незаменима част от работата на банково предприятие в повечето държави-членки, поне отчасти се компенсира с интернет банкиране, което също е важен канал за разпространение на банкови продукти в Нидерландия. Депозитите могат да се прикачат към WUH/Interadvies чрез интернет платформата, която то ще получи. Освен това, предвид предоставените на новото предприятие ноу-хау и човешки ресурси, то ще бъде в позиция допълнително да развие настоящата си дейност и евентуално да създаде свои клонове.
(146)
В допълнение Комисията отбелязва аргумента на нидерландските власти, посочен в съображение 56, относно относително по-маловажното значение на продукти за разплащателни сметки в Нидерландия за кръстосани продажби на други продукти при банкиране за граждани. В това отношение и при липсата на аргументи в полза на противното Комисията приема, че продукти за разплащателни сметки в Нидерландия могат да са с относително малко значение за кръстосаните продажби на други продукти за банкиране на дребно.
(147)
На последно място, Комисията отбелязва, че ING пое няколко ангажимента с цел да гарантира, че предприятието е жизнеспособно, например управител по отделянето и контролиращ управител. Двамата следва да гарантират, че правата и другите материални и нематериални активи на предприятието (което предстои да бъде отделено) са защитени, опазени и съхранени от ING. Създаденият механизъм за арбитраж, който изисква новото предприятие да получи всички необходими елементи, за да се гарантира неговата жизнеспособност, също ще гарантира спазването на ангажиментите на ING в съответствие с настоящото решение. В допълнение ING няма да се насочва към клиенти на отделеното предприятие във връзка с продукти, прехвърлени на WUH/Interadvies, дори ако ING все още има взаимоотношения с тези клиенти. Освен това ING ще предостави финансиране на WUH/Interadvies за […] след инвестицията, макар че размерът на финансирането постепенно ще намалява през този период. В допълнение Комисията ще […] гарантира, че предприятието е стабилно с помощта на управител на продажбата […]. Всички тези елементи гарантират, че предприятието ще бъде жизнеспособно и по този начин ще се повиши конкуренцията на нидерландския пазар за банкиране на дребно. Поради това Комисията приема, че продажбата на WUH/Interadvies може да позволи на нов конкурент да развие дейност на пазара за банкиране за граждани в Нидерландия и може да послужи за навлизане на нова конкурентна сила на този пазар.
(148)
Освен това Нидерландия също така се ангажира със забрана за придобиване, която възпрепятства ING да придобива привлекателни предприятия, които вероятно ще бъдат предложени на пазара поради общото преструктуриране на финансови фирми и сектора като цяло (46). Това възпрепятства неорганичния растеж на ING и позволява на други фирми, които не са получили държавна помощ, да закупуват такива предприятия.
(149)
Освен това Комисията обмисля ангажимент за забрана за заемане на лидерска позиция по отношение на цените в съответствие с изискванията на съобщението за преструктуриране, за да се гарантира, че държавната помощ не може да се използва за предлагане на условия, които не могат да бъдат предложени от неполучаващите държавна помощ конкуренти (съображение 44). В съответствие с точка 32 от съобщението за преструктуриране на пазари, където са били поети значителни структурни ангажименти, може да не е необходима забрана за заемане на лидерска позиция по отношение на цените. В зависимост от специфичните характеристики на всеки отделен случай забраната може да приеме различни форми, които целят постигане на най-адекватния баланс между индивидуално третиране на нарушавания на конкуренцията поради помощта и конкурентни пазарни условия (47).
(150)
Нидерландия избра да въведе обща забрана за заемане на лидерска позиция по отношение на цените за ING, по силата на която ING няма да предлага по-благоприятни цени от трима свои конкуренти с най-добри цени. Този ангажимент е подходящ, тъй като той обхваща всички пазари, на които банката е добре установена с пазарен дял от поне 5 % (48). Освен това по отношение на ING Direct Europe ING и нидерландските власти поеха ангажимент за забрана за заемане на лидерска позиция по отношение на цените независимо от пазарния дял. Това е обосновано от информацията, получена от Комисията, която показва агресивно търговско поведение. Ефектът на забраната следва да е такъв, […], ING основно ще се конкурира въз основа на качеството на своите продукти и услуги. Това би трябвало да разсее съмненията, посочени в адресираната до Комисията информация, посочена в съображение 6 по-горе в това отношение.
(151)
На последно място, Нидерландия се ангажира, че ING ще се въздържа от масов маркетинг, при който мярката за рекапитализация се изтъква като конкурентно предимство.
(152)
При все това, в съответствие със съобщението за рекапитализация, вече няма причина да се настоява за временно ограничаване на счетоводния баланс, каквото беше наложено в решение N 528/08.
5.2.4. Мониторинг
(153)
Планът за преструктуриране, представен от Нидерландия, трябва да бъде изпълнен правилно. С оглед да гарантира правилно изпълнение, Нидерландия ще предоставя на Комисията доклад за мониторинг два пъти годишно. В допълнение в плана за преструктуриране и ангажиментите, поети от Нидерландия, се предвиждат определен брой управители, които ще съдействат на Комисията в мониторинга на изпълнението на плана за преструктуриране и различни разпоредби от него.
(154)
Обичайна практика за Комисията е да разрешава на държавите-членки да коригират своите ангажименти при извънредни обстоятелства (49). Поради това, когато е подходящо, в отговор на искане от Нидерландия с посочване на основателна причина, Комисията ще направи основателни промени или за: i) предоставяне на удължаване на периода на мерките, с които Нидерландия се ангажира с настоящото решение, или ii) премахване, изменяне или заменяне на един или повече аспекти от всеки ангажимент, поет от Нидерландия с настоящото решение.
6. ЗАКЛЮЧЕНИЕ
(155)
Заключава се, първо, че въз основа на измененията, представени от Нидерландия на 20 октомври 2009 г., мярката за ОА е в съответствие със съобщението относно обезценените активи и следователно трябва да бъде обявена за съвместима с общия пазар в съответствие с член 87, параграф 3, буква б) от Договора.
(156)
Второ, заключава се, че мерките за преструктуриране позволяват на ING да възстанови своята дългосрочна жизнеспособност, че те са достатъчни с оглед на споделянето на тежестта и са адекватни и пропорционални за компенсиране на нарушаващите конкуренцията ефекти от въпросните мерки за помощ. Представеният план за преструктуриране отговаря на критериите на съобщението за преструктуриране и поради това следва да се счита за съвместим с общия пазар в съответствие с член 87, параграф 3, буква б) от Договора. Поради това мерките за вливане на капитали и гаранциите, които вече са били предоставени, могат да бъдат удължени в съответствие с плана за преструктуриране. При все това следва да се премахнат временните ограничения на счетоводния баланс, наложени с решение N 528/08.
(157)
Трето, заключава се, че допълнителните мерки за помощ, представени в рамките на плана за преструктуриране, тоест изменението на условията за обратно изкупуване на основните ценни книжа от първи ред от Нидерландия и предвидените гаранции за задължения, също следва да бъдат обявени за съвместими с общия пазар в съответствие с член 87, параграф 3, буква б) от Договора, предвид задълбочеността на мерките за отстраняване на нарушаването на конкуренцията, представени в плана за преструктуриране, и факта, че помощта подпомага получателя да подобри своята жизнеспособност. Това се отнася и за помощта, произтичаща от променените условия на спогодбите за изплащане на капитала, предоставен от Нидерландия,
ПРИЕ НАСТОЯЩОТО РЕШЕНИЕ:
Член 1
Мярката за обезценени активи, предоставена от Нидерландия за т.нар. „Alt A портфейл“ на ING, представлява държавна помощ по смисъла на член 87, параграф 1 от Договора.
Помощта е съвместима с общия пазар, при условие че са спазени ангажиментите, посочени в приложение I.
Член 2
Помощта за преструктуриране, предоставена от Нидерландия на ING, представлява държавна помощ по смисъла на член 87, параграф 1 от Договора.
Помощта е съвместима с общия пазар, при условие че са спазени ангажиментите, посочени в приложение II.
Премахва се временното ограничение за растежа на счетоводния баланс, определено с решение на Комисията от 12 ноември 2008 г. относно мярката за рекапитализация на ING.
Член 3
Адресат на настоящото решение е Кралство Нидерландия.
Съставено в Брюксел на 18 ноември 2009 година.